text: Albert Llovera i Joan Vinyes afronten el Ral·li Catalunya amb expectatives | BonDia Diari digital d'Andorra.
  Dj., 21/10/2010 - 18:23
  Albert Llovera i Joan Vinyes afronten el Ral·li Catalunya amb expectatives
  El Ral·li Catalunya-Costa Daurada obre demà mateix una nova edició amb tot l'elenc al complet dels pilots capdavanters del Mundial, amb els quals compartiran carretera i pistes dos andorrans, Albert Llovera i Joan Vinyes, cadascun amb diferents objectius marcats. Per primera vegada la prova tindrà trams mixtos, d'asfalt i terra.
  Llovera no ha volgut faltar a la cita, que considera la de casa. No és puntuable per a la categoria S2000, en la qual competeix, però tot i així hi participarà. "El meu gran objectiu és acabar el ral·li. En les últimes temporades hem protagonitzat excel·lents fases del ral·li, però sempre n'hem acabat fora. Veurem si trenquem aquesta ratxa negativa. És una carrera diferent, tenim molts amics a les especials, a part dels aficionats, que sempre ens tracten molt bé, i m'agradaria donar una alegria als uns i als altres arribant al podi final", va indicar Llovera.
  Aquesta vegada, l'única, tindrà de copilot Marc Martí, amb qui està funcionant "de manera impecable". L'entesa és excel·lent perquè té "molta experiència i això facilita molt les coses". Per primer cop el ral·li barrejarà superfícies, cosa que suposa un nou repte. "Als trams cronometrats mixtos o només de terra, per a mi la dificultat està en les frenades, sobretot en terra. Cal destacar que les especials són molt ràpides".
  Per la seva part, Vinyes competirà per al Mundial júnior, ja que les característiques dels vehicles són similars a les del seu Suzuki Swift S1600. Serà la seva estrena a la cita en competició, ja que en altres edicions havia fet de cotxe zero. Respecte als trams mixtos, assenyala: "Crec que seran divertits, anant amb suspensions i rodes de terra sobre asfalt. Caldrà encertar l'estratègia per no quedar-se sense rodes a meitat del bucle. Veurem què passa."
  Està satisfet de la resposta que ha tingut el seu cotxe en els tests previs en terra, en què "ens ha mostrat algunes reaccions desconegudes fins ara; de tota manera el seu comportament segueix sent molt noble i, en general, és fàcil de controlar".
  El Ral·li Catalunya, penúltima prova del calendari el Mundial, viurà demà una primera etapa amb un recorregut de 573,50 quilòmetres, dels quals 136,38 seran de velocitat. Es realitzarà un bucle de tres especials que caldrà completar dos cops.